सरदार दून स्कूल प्रबंधन ने निगम दस्ते को फोन कर बुलाया, सौंपा 30 लाख यूडी टैक्स का चेक
नगरनिगम की राजस्व अतिक्रमण विंग के संयुक्त तत्वावधान में नगरीय विकास कर (यूडी टैक्स) नहीं चुकाने वाली संस्थाओं को सीज करने का अभियान चौथे दिन सोमवार को जारी रहा। सरदार सीनियर सैकंडरी स्कूल दून ने स्वेच्छा से स्वनिर्धारण की राशि का चेक सौंपा। आयुक्त शिवप्रसाद मदन नकाते ने बताया कि एक ओर जहां निगम की छह टीमें शहर के तीनों जोन में संस्थाओं को सीज कर यूडी टैक्स वसूल रही है, वहीं सोमवार को सरदार सीनियर सैकंडरी स्कूल दून ने स्वप्रेरणा से आगे आकर अपना यूडी टैक्स जमा कराया। स्कूल संचालन समिति सदस्य शैलेंद्र भंडारी और राजेंद्र बोहरा ने निगम कार्यालय फोन कर यूडी टैक्स जमा कराने की इच्छा जताई। इस पर आरओ चौधरी व्यास मौके पर पंहुचे और उन्हें स्वनिर्धारण राशि की गणना कर बिल सौंपा। संचालन समिति सदस्यों ने 30 लाख 40 हजार 99 रुपए का चेक सौंपा। वहीं भगत की कोठी उप कृषि मंडी सचिव कार्यालय के साथ पोस्ट ऑफिस एसबीबीजे की एक ब्रांच को सीज कर दिया। अतिक्रमण निरोधक दस्ते ने बकरामंडी से लेकर सिवांची गेट पर ट्रैफिक में बाधक बने अवरोधकों को हटाया। आयुक्त नकाते के आदेश पर उपायुक्त (राजस्व) केपी सिंह के नेतृत्व में राजस्व अधिकारी सुमन राठौड़, मॉनिटरिंग कमेटी प्रभारी अधिकारी गोपाल ओझा, अतिक्रमण प्रभारी कमलेश व्यास, राजस्व निरीक्षक निरंजन चौधरी, जितेंद्र व्यास अतिक्रमण सह प्रभारी सुरेश हंस की टीम सर्वप्रथम सरस्वती नगर स्थित भगत की कोठी उप कृषि मंडी में यूडी टैक्स के बकाया 17 लाख 29 हजार रुपए वसूलने पहुंची। बार-बार नोटिस देने के बावजूद जब बकाया राशि नहीं चुकाई तो टीम ने उप कृषि मंडी सचिव कार्यालय के साथ परिसर में स्थित पोस्ट ऑफिस एसबीबीजे ब्रांच को खाली करवा सीज किया।
hin_Deva hin_Deva